b'\n_START_ARTICLE_\nOperaci\xc3\xb3 Impala\n_START_SECTION_\nHist\xc3\xb2ria\n_START_PARAGRAPH_\nA finals de 1961, Oriol Reg\xc3\xa0s li propos\xc3\xa0 a Pere Permanyer sotmetre un exhaustiva prova de resist\xc3\xa8ncia com aquesta el nou model que estava dissenyant Mil\xc3\xa1. Permanyer accept\xc3\xa0 i Montesa aport\xc3\xa0 les motos i el 50% del finan\xc3\xa7ament. L\'altre 50% (xifrat en 500.000 pts) l\'aport\xc3\xa0 la marca de lubricants Wynn\'s, i al mateix temps diverses empreses del ram del motor col\xc2\xb7laboraren amb tota mena d\'equipaments i obsequis, que s\'anaven acumulant en una nau de la factoria Montesa a Esplugues de Llobregat. Durant els preparatius de l\'expedici\xc3\xb3, Elizalde i Marsans s\'encarregaren de la supervisi\xc3\xb3 de les motos en tot all\xc3\xb2 referit a la part mec\xc3\xa0nica, Reg\xc3\xa0s s\'ocup\xc3\xa0 d\'aconseguir recursos econ\xc3\xb2mics, Vernis del material log\xc3\xadstic i Maristany de la tramitaci\xc3\xb3 dels visats._NEWLINE_Al desembre d\'aquell any, Permanyer f\xc3\xa9u signar als cinc expedicionaris un document pel qual Montesa es deslligava de tota responsabilitat pels hipot\xc3\xa8tics contratemps que poguessin patir els aventurers durant la travessia, i el dia 15 d\'aquell mes s\'embarc\xc3\xa0 l\'equipatge pesat rumb a Ciutat del Cap.\n_START_SECTION_\nSortida de Barcelona (4 de gener)\n_START_PARAGRAPH_\nEl 4 de gener de 1962, els expedicionaris agafaren l\'avi\xc3\xb3 cap a Ciutat del Cap. Un cop all\xc3\xa0, compraren un Land Rover (al qual li posaren de nom Kiboko, "hipop\xc3\xb2tam" en swahili) per tal de fer-lo servir de vehicle de suport i poder-hi transportar el material auxiliar: recanvis, provisions, tenda de campanya, c\xc3\xa0meres i pneum\xc3\xa0tics de recanvi, dip\xc3\xb2sits d\'aigua i de benzina (amb una capacitat estimada per a 600 km sense repostar), un fogonet de but\xc3\xa0, una farmaciola de campanya, una pistola d\'aire comprimit amb balins i diversos objectes de regal per a casos en qu\xc3\xa8 calgu\xc3\xa9s confraternitzar amb els nadius (com ara jaquetes amb propaganda de "Wynn\'s", cascs de gu\xc3\xa0rdia urb\xc3\xa0 barcelon\xc3\xad i altres). No duien, per\xc3\xb2, cap aparell de r\xc3\xa0dio._NEWLINE_Al Land Rover li col\xc2\xb7locaren una placa de matr\xc3\xadcula andorrana (concretament, "Principat d\'Andorra 2819") tal com havien acordat amb les autoritats d\'Andorra, que els finan\xc3\xa7aren el vehicle amb la condici\xc3\xb3 que, a la tornada, entressin per la frontera del Pas de la Casa procedents de la Catalunya Nord des de Marsella.\n_START_SECTION_\nTravessa d\'\xc3\x80frica\n_START_PARAGRAPH_\nFinalment, el 15 de gener comen\xc3\xa7\xc3\xa0 la travessa del continent. Al llarg dels tres mesos d\'expedici\xc3\xb3, els cinc participants passaren tota mena de dificultats i perip\xc3\xa8cies, travessant selves i rius, circulant per camins enfangats en plena \xc3\xa8poca de pluges, per sabanes, estepes i deserts, fins que el 24 de mar\xc3\xa7 de 1962 aconseguiren per fi arribar a les pir\xc3\xa0mides d\'Egipte. Des d\'all\xc3\xa0, passant pel Caire, arribaren aviat a Alexandria on van poder tornar a veure el Mediterrani despr\xc3\xa9s de m\xc3\xa9s de 15.000 quil\xc3\xb2metres recorreguts. Ja nom\xc3\xa9s els mancava el tram final, per la Via Balbia, fins a Tunis, on embarcaren les tres motos i el Land-Rover al vaixell "President de Cazalet" rumb a Marsella.\n_START_SECTION_\nArribada a Barcelona (16 d\'abril)\n_START_PARAGRAPH_\nUn cop arribats a Marsella l\'endem\xc3\xa0 al mat\xc3\xad, continuaren el viatge, passant pel Port d\'Envalira, fins a Andorra la Vella on els esperaven els patrocinadors i familiars. Finalment, el 16 d\'abril de 1962 arribaren a Barcelona, essent rebuts triomfalment com a herois (fins i tot els cantaren un Salve a la Bas\xc3\xadlica de la Merc\xc3\xa8).\n_START_SECTION_\nRepercussi\xc3\xb3 comercial\n_START_PARAGRAPH_\nLa repercussi\xc3\xb3 publicit\xc3\xa0ria que Montesa aconsegu\xc3\xad amb l\'Operaci\xc3\xb3 Impala fou molt superior a l\'esfor\xc3\xa7 econ\xc3\xb2mic que represent\xc3\xa0 el seu finan\xc3\xa7ament. El nom de la marca i del nou model anaren des d\'aleshores lligats al concepte d\'aventura i de resist\xc3\xa8ncia, i durant molt de temps se\'n f\xc3\xa9u ress\xc3\xb2 a la premsa i al carrer (amb cartells publicitaris i anuncis als autobusos). A tot aix\xc3\xb2 s\'hi sumaren els bons resultats esportius obtinguts per la marca en competicions diverses, les accions publicit\xc3\xa0ries dels seus concessionaris i fins i tot dels primers clubs Montesa, que anaven sorgint aquells anys.'